Suriya Milli Ordusu
Suriya Milli Ordusu (ərəb. الجيش الوطني السوري‎) və ya Azad Suriya Ordusu (ərəb. الجيش السوري الحر‎) — Suriyada silahlı müxalifət quruluşu. Əvvəlcə Fərat Qalxanı əməliyyatının bir hissəsi olaraq, Türkiyənin işğalı altındakı bölgələrdə cəmləşsə də, 2019-cu ilin aprelində baş tutan İdlib döyüşü və Milli Qurtuluş Cəbhəsinin orduya qatılması nəticəsində əməliyyat sahəsi İdlib mühafəzəsinə qədər genişlənmişdir. Suriya Milli Ordusunun yaranması rəsmi olaraq 30 dekabr 2017-ci ildə Əzazda elan edildi. Quruluşun rəsmi məqsədi Türkiyə Respublikasına Suriyada "təhlükəsiz zona" yaratmaqda kömək etmək və "Milli Ordu" qurmaqdır. Ordu, Suriya Müvəqqəti Hökumətinə cavabdeh olan vahid bir quruluş olsa da, qurucu qruplar ordu qurulmamışdan əvvəl birbaşa Türkiyəyə məlumat ötürmüşlər.